เทศบาลตำบลสามโก้

**เทศบาลตำบลสามโก้** เป็นองค์กรปกครองส่วนท้องถิ่นแห่งหนึ่งในอำเภอสามโก้ จังหวัดอ่างทอง ที่ครอบคลุมพื้นที่ทั้งหมดของตำบลสามโก้ ตำบลราษฎรพัฒนา และตำบลมงคลธรรมนิมิต อยู่ห่างจากอำเภอเมืองอ่างทองประมาณ 24 กิโลเมตร เป็นเทศบาลที่เป็นที่ตั้งของศูนย์ราชการต่าง ๆ และเป็นศูนย์กลางความเจริญของอำเภอสามโก้

## ที่มาของชื่อ
"สามโก้" ในสมัยกรุงศรีอยุธยาเป็นแหล่งผลิตเม็ดข้าวส่งพระนครเลี้ยงชาวกรุง ตำบลสามโก้เป็นที่ราบลุ่มมีน้ำทำการเกษตรทั้งปี และมีศิลปวัฒนธรรมเป็นของตนเองมาแต่สมัยโบราณ ในช่วงตั้งอำเภอเป็นที่ดินของนายจอง นายแขม เดิมเป็นที่รัก และเดิมชื่อบ้านสามตะโก และต่อมาเรียกเป็นสามโก้ จนถึงปัจจุบันนี้
## ประวัติ
เทศบาลตำบลสามโก้ แรกเริ่มก่อตั้งตามประกาศกระทรวงลงวันที่ 10 กันยายน พ.ศ. 2512 โดยจัดตั้งท้องถิ่นตำบลสามโก้ซึ่งเป็นบริเวณที่ตั้งที่ว่าการอำเภอสามโก้ ขึ้นเป็น **สุขาภิบาลสามโก้** อำเภอสามโก้ จังหวัดอ่างทอง โดยให้มีผลตั้งแต่วันที่ 14 ตุลาคม ปีเดียวกัน โดยครอบคลุมพื้นที่ตำบลสามโก้ทั้งตำบล

ในปี พ.ศ. 2519 ได้มีประกาศกระทรวงมหาดไทยให้แบ่งแยกพื้นที่ตำบลสามโก้ จัดตั้งเป็นตำบลราษฎรพัฒนา จึงทำให้เขตสุขาภิบาลสามโก้ครอบคลุมพื้นที่ตำบลราษฎรพัฒนาด้วย ตามประกาศกระทรวงมหาดไทยลงวันที่ 3 สิงหาคม พ.ศ. 2519 โดยให้มีผลตั้งแต่วันที่ 31 สิงหาคม ปีเดียวกัน

ต่อมาทางราชการได้แบ่งพื้นที่ตำบลราษฎรพัฒนาออกมาตั้งเป็นตำบลมงคลธรรมนิมิต ตามประกาศกระทรวงมหาดไทยเมื่อวันที่ 20 กรกฎาคม พ.ศ. 2526 มีผลบังคับตั้งแต่วันที่ 16 สิงหาคม ปีเดียวกัน ทำให้เขตสุขาภิบาลสามโก้ครอบคลุมพื้นที่ตำบลสามโก้ ตำบลราษฎรพัฒนา และตำบลมงคลธรรมนิมิตเต็มพื้นที่

ต่อมาในปี พ.ศ. 2542 ได้มีพระราชบัญญัติเปลี่ยนแปลงฐานะสุขาภิบาลทั่วประเทศเป็นเทศบาลตำบล ตามประกาศในราชกิจจานุเบกษา เล่ม 116 ตอนที่ 9 ลงวันที่ 24 กุมภาพันธ์ 2542 มีผลใช้บังคับเมื่อวันที่ 25 พฤษภาคม 2542 สุขาภิบาลสามโก้จึงเปลี่ยนแปลงฐานะเป็น **เทศบาลตำบลสามโก้** นับตั้งแต่นั้นเป็นต้นมา ซึ่งตามหลักการและเหตุผลการประกาศใช้พระราชบัญญัติฉบับนี้ ก็เพื่อให้สอดคล้องกับบทบัญญัติของรัฐธรรมนูญแห่งราชอาณาจักรไทย พ.ศ. 2540 และเป็นการกระจายอำนาจให้แก่องค์กรปกครองส่วนท้องถิ่น

## ข้อมูลทั่วไป
เขตเทศบาลตำบลสามโก้มีสภาพพื้นที่เป็นที่ราบลุ่ม สภาพดินโดยทั่วไปเป็นดินเหนียวเหมาะแก่การทำนา ทำสวน ทำไร่ และมีอาณาเขตติดต่อกับเขตการปกครองข้างเคียงดังต่อไปนี้

* **ทิศเหนือ** ติดต่อกับ ตำบลรำมะสัก และตำบลยางช้าย อำเภอโพธิ์ทอง จังหวัดอ่างทอง
* **ทิศใต้** ติดต่อกับ ตำบลอบทม และตำบลโพธิ์ม่วงพันธ์ อำเภอสามโก้ จังหวัดอ่างทอง
* **ทิศตะวันออก** ติดต่อกับ ตำบลม่วงเตี้ย และตำบลยี่ล้น อำเภอวิเศษชัยชาญ จังหวัดอ่างทอง
* **ทิศตะวันตก** ติดต่อกับ ตำบลปลายนา อำเภอศรีประจันต์ จังหวัดสุพรรณบุรี

## การปกครอง
เทศบาลตำบลสามโก้ ครอบคลุมพื้นที่ทั้งหมดของตำบลสามโก้ ตำบลราษฎรพัฒนา และตำบลมงคลธรรมนิมิต ได้แก่

* **ตำบลสามโก้** มีทั้งหมด 10 หมู่บ้าน ได้แก่ 
** หมู่ที่ 1 บ้านหัวกระบัง, หมู่ที่ 2 บ้านหน้าวัดโบสถ์, หมู่ที่ 3 บ้านทุ่งตะเพียน, หมู่ที่ 4 บ้านเก่า, หมู่ที่ 5 บ้านคอตัน, หมู่ที่ 6 บ้านลำสนุ่น, หมู่ที่ 7 บ้านห้วยกร้อ, หมู่ที่ 8 บ้านดอนกระเบื้อง, หมู่ที่ 9 บ้านทุ่งตะเพียน และหมู่ที่ 10 บ้านห้วยกร้อ
* **ตำบลราษฎรพัฒนา** มีทั้งหมด 6 หมู่บ้าน ได้แก่ 
** หมู่ที่ 1 บ้านไผ่แหลม, หมู่ที่ 2 บ้านกะเร้นเล็ก, หมู่ที่ 3 บ้านหนองผักตบ, หมู่ที่ 4 บ้านหนองกร่าง, หมู่ที่ 5 บ้านกะเร้นใหญ่ และหมู่ที่ 6 บ้านไผ่นกนอน
* **ตำบลมงคลธรรมนิมิต** มีทั้งหมด 8 หมู่บ้าน ได้แก่ 
** หมู่ที่ 1 บ้านหนองถ้ำ, หมู่ที่ 2 บ้านหัวทุ่ง, หมู่ที่ 3 บ้านทองคลึม, หมู่ที่ 4 บ้านหนองผักเขียว, หมู่ที่ 5 บ้านหนองไก่ร้าน, หมู่ที่ 6 บ้านบ่อกลางเมือง, หมู่ที่ 7 บ้านดอนรัก และหมู่ที่ 8 บ้านหนองผักเขียว

## ประชากร
ในเขตเทศบาลตำบลสามโก้ มีจำนวนประชากรทั้งหมด 10,750 คน

## อ้างอิง

สามโก้
หมวดหมู่:อำเภอสามโก้